**Az előterjesztést megtárgyalta:**

* Oktatási és Szociális Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyzői feladatokat ellátó aljegyző*

**ELŐTERJESZTÉS**

**Szombathely Megyei Jogú Város Közgyűlésének 2015. május 11-i rendkívüli ülésére**

**Javaslat köznevelési intézmények működtetésére vonatkozó**

**nyilatkozat megtételére**

Szombathely Megyei Jogú Város Közgyűlése a 353/2012.(IX.27.) Kgy. számú határozatában kinyilvánította szándékát arra vonatkozóan, hogy 2013. január 1. napjától a nemzeti köznevelésről szóló 2011. évi CXC. törvény (a továbbiakban: Nkt.) 74. § (4) bekezdése alapján gondoskodni kíván a 2012. december 31. napján Szombathely Megyei Jogú Város Önkormányzata fenntartásában lévő valamennyi általános iskola, alapfokú művészetoktatási intézmény és gimnázium működtetéséről. Az erre vonatkozó megállapodást Önkormányzatunk és Klebelsberg Intézményfenntartó Központtal 2012. december 13. napján megkötötte.

Önkormányzatunk – a Szombathelyi Köznevelési GAMESZ útján - az alábbi intézmények vonatkozásában lát el működtetői feladatokat:

* Szombathelyi Bartók Béla Zenei Alapfokú Művészeti Iskola
* Szombathelyi Bercsényi Miklós Általános Iskola
* Szombathelyi Derkovits Gyula Általános Iskola
* Dési Huber István Általános Iskola
* Gothard Jenő Általános Iskola
* Szombathelyi Neumann János Általános Iskola
* Paragvári Utcai Általános Iskola
* Szombathelyi Reguly Antal Nyelvoktató Nemzetiségi Általános Iskola
* Szombathelyi Váci Mihály Általános Iskola és Alapfokú Művészeti Iskola
* Szombathelyi Zrínyi Ilona Általános Iskola
* Szombathelyi Kanizsai Dorottya Gimnázium
* Szombathelyi Nagy Lajos Gimnázium.

(A Szombathelyi Reguly Antal Nyelvoktató Nemzetiségi Általános Iskola fenntartásáról és működtetéséről 2015. szeptember 1. napjától - az oktatásért felelős miniszter fenntartói jog átadására vonatkozó egyetértése esetén Szombathely Megyei Jogú Város Német Önkormányzata gondoskodik.)

Az Nkt. módosított 76. § (4) bekezdése értelmében „Az a települési önkormányzat, amelynek illetékességi területén a települési önkormányzat tulajdonában lévő épületben működik az állami intézményfenntartó központ fenntartásában lévő köznevelési intézmény*,* ***a helyi önkormányzati képviselők választását követő év június 15. napjáig*** - külön jogszabályban meghatározott eljárás keretében - ***nyújtja be a nyilatkozatát arról, hogy a működtetői feladatokat a helyi önkormányzati képviselők választását követő év szeptember 1-jétől el kívánja látni*** vagy a működtetői feladatokat nem vállalja…”

A rendelkezések értelmében tehát a működtetéssel kapcsolatos további szándékáról minden önkormányzatnak nyilatkoznia kell.

A nyilatkozatot a Belügyminisztérium által üzemeltetett elektronikus önkormányzati információs rendszeren keresztül lehet kitölteni, aláírt példányát 2015. június 15-ig kell a kincstár települési önkormányzat székhelye szerint illetékes területi szerve részére megküldeni.

A szakképzésről szóló 2011. évi CLXXXVII. törvény rendelkezései szerint 2015. július 1. napjával a szakképző iskolák a Nemzetgazdasági Minisztérium fenntartásába kerülnek.

A fenntartó váltást megalapozó jogszabályok, az átadás kapcsán kialakuló struktúra jelenleg még nem ismert. Az előzetes információk alapján a szakképző intézmények Nemzetgazdasági Minisztériumhoz kerülésére tekintettel várható az Oladi Általános Iskola, Középiskola és Szakiskola szervezeti átalakítása, továbbá az iskolával nem azonos helyrajzi számon lévő kollégiumok szakképző intézményektől történő „leválasztása”.

Ezen átszervezések kapcsán, az Nkt. 74. § (4) bekezdésére tekintettel önkormányzatunkat működtetési kötelezettség terheli:

* az Oladi Általános Iskola, Középiskola és Szakiskola *Simon István utcai Általános Iskolai,* valamint
* az Oladi Általános Iskola, Középiskola és Szakiskola *Nyitra utcai Általános Iskolai* intézményegysége vonatkozásában,
* a Horváth Boldizsár Közgazdasági és Informatikai Szakközépiskola Magyar u. 2. szám alatti *Péterfy Sándor Kollégiuma*, valamint
* a Szombathelyi Műszaki Szakképző Iskola Ady tér 2. szám alatti *Berzsenyi Dániel Kollégiuma* vonatkozásában.

Előzőek alapján kérem a Tisztelt Közgyűlést, hogy a nemzeti köznevelésről szóló 2011. évi CXC. törvény (a továbbiakban: Nkt.) 76. § (4) bekezdése alapján nyilatkozzon arról, hogy illetékességi területén, az önkormányzat tulajdonában lévő épületben működő állami intézményfenntartó központ fenntartásában lévő, az Nkt. 74. § (4) bekezdése alapján **az Önkormányzat működtetési kötelezettségébe tartozó valamennyi köznevelési intézmény vonatkozásában a működtetői feladatokat 2015. szeptember 1. napjától el kívánja látni**.

Kérem a Tisztelt Közgyűlést, hogy az előterjesztést megtárgyalni, és a határozati javaslatot jóváhagyni szíveskedjék.

Szombathely, 2015. május „ ”

**(: Dr. Puskás Tivadar :)**

**HATÁROZATI JAVASLAT**

**…./2015. (V. 11.) Kgy. sz. határozat**

1. Szombathely Megyei Jogú Város Közgyűlése a nemzeti köznevelésről szóló 2011. évi CXC. törvény (a továbbiakban: Nkt.) 76. § (4) bekezdése alapján nyilatkozik arról, hogy illetékességi területén, az önkormányzat tulajdonában lévő épületben működő állami intézményfenntartó központ fenntartásában lévő, az Nkt. 74. § (4) bekezdése alapján az Önkormányzat működtetési kötelezettségébe tartozó valamennyi köznevelési intézmény vonatkozásában a működtetői feladatokat 2015. szeptember 1. napjától el kívánja látni.
2. A Közgyűlést felhatalmazza a polgármestert, hogy az 1. pontban foglalt működtetésre vonatkozó önkormányzati nyilatkozatot aláírja.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyzői feladatot ellátó aljegyző

(A végrehajtás előkészítéséért:

dr. Bencsics Enikő, az Egészségügyi és Közszolgálati Osztály Vezetője)

**Határidő:** azonnal /az 1. pont vonatkozásában/

2015. június 15. /a 2. pont vonatkozásában/